Джарым Аслъэн и гукъэкIыжхэр
ЩэкIуэгъуэм и 7-м Адыгэ Республикэм Iэтауэ щагъэлъэпIащ щIыналъэм и япэ президент, экономикэ щIэныгъэхэм я доктор, СССР-м спортымкIэ (самбэ) и мастер Джарым Аслъэн и ныбжьыр илъэс 80 зэрырикъуар. Пшы-хьым кърихьэлIа дэтхэнэ зы хьэщIэми тхьэмадэм тыгъэ хуищIащ нэхъыжьыфIыр и гъащIэ гъуэгум щриплъэж, нобэ ди щIэджыкIакIуэхэм едгъэцIыху тхылъыр: «Лъагагъэр зэрызыхэпщIэр: спорт, политикэ, гъащIэ» («Чувство верха: спорт, политика, жизнь»).
Къулыкъухэми, IэщIагъэмрэ лэжьыгъэмрэ къахуигъэув къалэнхэми къаутIыпщауэ, нобэ и чэнджэщ щхьэпэхэмкIэ нэхъыщIэхэм защIигъакъуэу, жьыщхьэ махуэу дунейм тет Джарым Аслъэн и цIыху щIыкIэри и гупсысэкIэри нэхъ IупщIу уи нэгу къыщIегъэувэ тхылъыр езым къыбгъэдэкIыу зэрытхам. Тхьэмадэм и фIыщIэ псалъэм къыщыхегъэщ тхыгъэхэр зэхигъэувэнымкIэ ипхъу Беллэ къызэрыдэIэпыкъуар.
Адыгейр Краснодар крайм къыхэкIыу республикэ зэрыхъуар, Югославием щыщ адыгэхэр хэкум къашэжу къуажэ щхьэхуэу зэрагъэтIысар, республикэм и лIыщхьэр адыгэ фащэ щыгъыу къэрал зэхуэсым зэрыкIуар, адыгэ ныпыр къэралыгъуэ дамыгъэ ящIыным зэрытегушхуар, Шэшэн, Абхъаз-куржы зауэхэм, нэгъуэщI куэдми ятеухуа хъыбархэм ущрихьэлIэнущ лъэпкъыр зы щIыжыным хэлъхьэныгъэшхуэ хуэзыщIа Джарым Аслъэн и тхылъым и напэкIуэцIхэм. «Урысейм и Президентым Кавказ лъэпкъхэм зэрызахуигъэза Къыхуеджэныгъэ» зи псалъащхьэ Iыхьэм щыщ пычыгъуэ адыгэбзэм къидгъэзэгъащ.
ЧЭРИМ Марианнэ.
